פטריק דרהי

ממוזער|פטריק דרהי, 2015
**פטריק דרהי** (בצרפתית: **Patrick Drahi**; נולד ב-20 באוגוסט 1963) הוא איש עסקים יהודי, בעל אזרחויות בארבע מדינות: צרפת, מרוקו, פורטוגל וישראל. את הונו עשה בעסקי התקשורת והטכנולוגיה, והוא ממוקם במקום ה-22 מבין עשירי צרפת. דרהי הוא בעל חברת התקשורת הבינלאומית "אלטיס", הערוץ הבינלאומי "i24news" ובעל מניות בחברות הישראליות "HOT" ו"מירס".

## קורות חיים
דרהי נולד במרוקו, ובגיל 15 היגר עם משפחתו לצרפת. הוא למד הנדסה באקול פוליטקניק הצרפתי. לאחר מכן המשיך ללימודי הנדסת תקשורת בבית הספר הגבוה להנדסת תקשורת (המכונה סופ'טלקום) בפריז, צרפת. אחר כך עבד בחברת פיליפס והתקדם בה עד לתפקיד מנהל מחלקה. הוא החל להשקיע בתחילת שנות ה-90 של המאה ה-20 ולרכוש בעזרת הלוואות חברות טלוויזיה בכבלים קטנות באזור פרובאנס שבדרום צרפת. הוא ייסד בצרפת את חברת UPC ובשנת 1999 מכר את מניותיו בה לחברת UPC אירופה. בשנת 2006 רכש אותה בחזרה דרך אלטיס (Altice), חברת הכבלים שבבעלותו, בשליש מהמחיר. בעזרת אלטיס רכש חברות טלוויזיה בכבלים בלוקסמבורג, בשווייץ ובבלגיה. בבעלותו 30% מחברת ניומריקייבל , מחברות התקשורת הגדולות בצרפת. ב-2017 רכשה אלטיס את פלטפורמת הפרסום המקוון Audience Partners וסטארט אפ צרפתי בשם Teads, המתמחה בפרסומות וידאו.

ב–2014 הנפיק דרהי את אלטיס בבורסת אמסטרדם לפי שווי של כ–5.7 מיליארד יורו וביוני 2017 הנפיק דרהי את מניות אלטיס USA (אופטימום קומיוניקישיין  הוא שמה של החברה מנובמבר 2025) - בבורסה לניירות ערך בניו יורק ברף העליון של ההנפקה, וגייס 1.9 מיליארד דולר, בהנפקת הטלקום הגדולה ביותר בארצות הברית מאז שנת 2000.

בשנת 2019 קנה את בית המכירות הפומביות סותבי'ס עבור 3.7 מיליארד דולר.

## השקעות בישראל
דרהי, מקורב לראש הממשלה בנימין נתניהו, משקיע רבות בשוק התקשורת בישראל ובעל שליטה בכלי תקשורת מרכזיים בישראל. בשנת 2009 החל לרכוש בהדרגה מניות בחברת הכבלים הישראלית HOT ובדצמבר 2009 רכש את חברת התקשורת מירס. בסוף 2011 השלים את רכישת HOT כאשר רכש מארנון מוזס את מניותיו לפי פרמיה של 38% ממחיר השוק ותמורת 650 מיליון שקל, בנוסף השלים גם את מכירת החזקותיו במירס ל-HOT. הרכישות נעשו באמצעות חברת ההחזקות שהקים דרהי בישראל, Cool Holdings. את רכישת HOT ביצע לאחר הכנת הקרקע על ידי נציגו בארץ מיכאל גולן, שבהמשך הפך למתחרה העסקי שלו, כמנכ"ל המפעילה הסלולרית "גולן טלקום" המתחרה ב"HOT mobile".

ב-2013 פתח פטריק את ערוץ "i24news" המשדר חדשות ואקטואליה מנקודת מבט ישראלית בשלוש שפות: אנגלית, צרפתית וערבית. בדצמבר 2025 החברה האם שמחזיקה בערוץ, אלטיס, הודיעה על הפסקת השקעה בערוץ. במקום זאת, דרהי ישקיע בו בצורה ישירה, תוך ביצוע קיצוצים. בקיץ 2025 אישרה רשות התחרות לדרהי לרכוש את אתרי החדשות כיכר השבת וסרוגים.

באוקטובר 2024 רכש דרהי 94% מפרויקט מנדרין אוריינטל בתל אביב תמורת מיליארד ש"ח.
### משבר החובות והסדר נושים
החל משנת 2023 נקלעה קבוצת אלטיס של דרהי למשבר פיננסי עמוק כתוצאה מאסטרטגיית רכישות אגרסיביות במינוף גבוה. החובות של הקבוצה הגיעו לסכום של למעלה מ-50 מיליארד דולר, והונו האישי של דרהי התכווץ בכשני שלישים מהשיא של 16 מיליארד דולר ב-2015. בפברואר 2025 הגיעה אלטיס צרפת להסדר חוב עם נושיה שכלל מחיקת חובות בסך 8.6 מיליארד יורו, כאשר דרהי נשאר עם 55% מהחברה ובעלי החוב קיבלו 45%. במקביל פעל דרהי למכירת נכסים משמעותיים להקטנת נטל החובות, ושכר את בנק רוטשילד לבחינת אפשרויות אסטרטגיות לגבי HOT, כולל מכירה או הכנסת משקיע.

### ניסיון רכישת רשת 13
בתחילת 2026 ניהל דרהי מגעים לרכישת רשת 13 מידי בעל השליטה לן בלווטניק. המהלך נתקל בהתנגדות עזה מצד רשות התחרות והרשות השנייה וועד עובדי הערוץ, מחשש לריכוזיות הכבדה שתיווצר. החשש נבע מהשליטה המקבילה של דרהי בתשתית תקשורת (HOT), בערוץ חדשות בינלאומי (i24news) ולאחר הרכישה גם בערוץ ארצי מרכזי. במקביל, ועד עובדי חדשות 13 וארגון העיתונאים נאבקו בעסקה בטענה שהיא מנוגדת לחוק ועלולה לפגוע בחופש העיתונאי. בלווטניק קיבל מסרים לפיהם הליך האישור הרגולטורי של עסקה עם דרהי יהיה מהיר יותר מאשר אישור מכירה לקבוצת ההייטקיסטים ברשות אסף רפפורט, שהתחרתה מולו, ובפברואר 2026 נחתם עמו הסכם הבנות הכולל תניית בלעדיות. אולם העסקה נתקלה בחסמים רגולטוריים חוזרים: בשל מגבלת בעלויות צולבות בחוק, דרהי יכול היה להחזיק לכל היותר 14.99% ממניות הערוץ, ורשות התחרות דחתה פעמיים את בקשות מימון הביניים שהגיש לערוץ. לקראת סגירת חלון הבלעדיות צירף דרהי לעסקה שני משקיעים, אך גם מהלך זה לא התקבל על ידי הרגולטור. משלא הוארכה הבלעדיות בתחילת מרץ, חזר בלווטניק לנהל מו"מ עם קבוצת ההייטקיסטים, וב-13 במרץ 2026 נחתם עמם מזכר הבנות לרכישת הערוץ, תוך סיום המגעים עם דרהי.
## חיים אישיים
דרהי נשוי ללינה, נוצרייה יוונית אורתודוקסית ממוצא סורי, ולזוג ארבעה ילדים. אחת מבנותיו, גרציאלה, נישאה בספטמבר 2023 לרועי רהב, בנו של איש יחסי הציבור רני רהב. במשך שנים התגורר דרהי כדרך קבע בז'נבה, והחל מ-2009 הוא מחזיק בדירה במגדל רוטשילד 1 בתל אביב. בשנת 2024, העתיק את כתובת מגוריו הרשמיים לישראל. דרהי היה ידוע במשך שנים כמי שנמנע מראיונות ומחשיפה לתקשורת, אך בשנת 2014 העניק ראיונות ראשונים לתקשורת הישראלית.

## קישורים חיצוניים

* 
* 
* 
* 
* 
* 

## הערות שוליים

קטגוריה:אנשי עסקים יהודים צרפתים
קטגוריה:מיליארדרים יהודים
קטגוריה:HOT
קטגוריה:I24NEWS
קטגוריה:ישראלים ילידי מרוקו
קטגוריה:מיליארדרים ישראלים
קטגוריה:מקבלי תואר דוקטור לשם כבוד מהאוניברסיטה העברית בירושלים
קטגוריה:מיליארדרים צרפתים
קטגוריה:אנשי עסקים בתחום התקשורת
קטגוריה:ישראלים שנולדו ב-1963